CELEX: 32020R0763
Language: hu
Date: 2020-06-09 00:00:00
Title: A Bizottság (EU) 2020/763 rendelete (2020. június 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról szóló 231/2012/EU rendelet mellékletének a trikalcium-foszfát (E 341(iii)) specifikációi tekintetében történő módosításáról (EGT-vonatkozású szöveg)

10.6.2020   
               
               
                  HU
               
               
                  Az Európai Unió Hivatalos Lapja
               
               
                  L 182/8
               
            
         A BIZOTTSÁG (EU) 2020/763 RENDELETE
         (2020. június 9.)
         az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról szóló 231/2012/EU rendelet mellékletének a trikalcium-foszfát (E 341(iii)) specifikációi tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 14. cikkére,
         tekintettel az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról szóló, 2008. december 16-i 1331/2008/EK európai parlamenti és tanácsi rendeletre (2) és különösen annak 7. cikke (5) bekezdésére,
         mivel:
         
                     (1)
                  
                  
                     A 231/2012/EU bizottsági rendelet (3) meghatározza az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációit.
                  
               
                     (2)
                  
                  
                     Az említett specifikációk az 1331/2008/EK rendelet 3. cikkének (1) bekezdésében említett egységes eljárással naprakésszé tehetők akár a Bizottság kezdeményezése, akár egy kérelem nyomán.
                  
               
                     (3)
                  
                  
                     2018. szeptember 28-án a Bizottsághoz kérelem érkezett a trikalcium-foszfát (E 341(iii)) élelmiszer-adalékanyag specifikációinak módosítására iránt. A kérelmet a Bizottság az 1331/2008/EK rendelet 4. cikkének megfelelően hozzáférhetővé tette a tagállamok számára.
                  
               
                     (4)
                  
                  
                     A jelenlegi uniós specifikációk értelmében a trikalcium-foszfátot (E 341(iii)) a foszforsav kalcium-hidroxiddal történő közömbösítésével nyerik. A kérelmező azt kéri, hogy alternatívaként a kalcium-karbonáttal történő közömbösítést is vegyék figyelembe.
                  
               
                     (5)
                  
                  
                     A kérelmező szerint a kalcium-hidroxidot kalcium-karbonát kalcinálásával állítják elő, ami elkerülhető lenne, ha a kalcium-karbonátot közvetlenül kiindulási anyagként használnák fel. A kérelmező azt állítja, hogy a kalcium-karbonát közvetlen felhasználásának fő előnye a termeléshez szükséges energia csökkentése, ami fenntarthatóbb termelési folyamatot eredményez. A kérelmező szerint mindkét gyártási folyamat ugyanazt a végterméket, a trikalcium-foszfátot (E 341(iii)) eredményezi, amely tehát a 231/2012/EU rendeletben meghatározottakon kívül más szennyeződést nem tartalmaz.
                  
               
                     (6)
                  
                  
                     A kérelmet a kormányzati szakértőkből álló, élelmiszer-adalékanyagokkal foglalkozó munkacsoport keretében megvitatták. Figyelembe véve a kérelmező által szolgáltatott információkat és a munkacsoporttól kapott visszajelzéseket, a Bizottság úgy ítélte meg, hogy a trikalcium-foszfát (E 341(iii)) specifikációinak javasolt módosítása valószínűleg nem gyakorol hatást az emberi egészségre.
                  
               
                     (7)
                  
                  
                     Mivel a trikalcium-foszfát (E 341(iii)) gyártási folyamatában a kalcium-karbonátnak a kalcium-hidroxid alternatívájaként való használata az uniós jegyzék olyan frissítését jelenti, amely valószínűleg nem gyakorol hatást az emberi egészségre, az 1331/2008/EK rendelet 3. cikke (2) bekezdésének megfelelően nem szükséges kikérni az Európai Élelmiszerbiztonsági Hatóság véleményét, és a specifikációkat módosítani kell.
                  
               
                     (8)
                  
                  
                     A 231/2012/EU rendelet mellékletét ezért ennek megfelelően módosítani kell.
                  
               
                     (9)
                  
                  
                     Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A RENDELETET:
         
            1. cikk
            A 231/2012/EU rendelet melléklete e rendelet mellékletének megfelelően módosul.
         
         
            2. cikk
            Ez a rendelet az Európai Unió Hivatalos Lapjában való kihirdetését követő huszadik napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. június 9-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 354., 2008.12.31., 16. o.
         
         
            (2)  HL L 354., 2008.12.31., 1. o.
         
         
            (3)  A Bizottság 231/2012/EU rendelete (2012. március 9.) az 1333/2008/EK európai parlamenti és tanácsi rendelet II. és III. mellékletében felsorolt élelmiszer-adalékanyagok specifikációinak meghatározásáról (HL L 83., 2012.3.22., 1. o.).
      
      
         
            MELLÉKLET
            A 231/2012/EU rendelet mellékletében az E 341(iii) trikalcium-foszfátra vonatkozó bejegyzésben a meghatározás helyébe a következő szöveg lép:
            
               
                           „Meghatározás
                        
                        
                           A trikalcium-foszfát a foszforsav kalcium-hidroxiddal vagy kalcium-karbonáttal történő közömbösítésével kapott kalcium-foszfátok különböző arányú keverékéből áll, összetétele megközelítőleg a következő: 10CaΟ·3P2O5 H2O”